मिगी पन्त हुदें पर इस गल्ला दा बड़ा मान ऐ जे जदूं में उब्ब-खडब्बी बत्ता गी छोड़ियै पद्दरै चलने दा फैसला कीता पन्त होर उ’नें द’ऊं लोके चा हे जि’नें मेरियां चाग्गियां नेई कीतियां ते नां गै अपनी कोई बेफौंदी सलाह् दित्ती, इस्सै लेई अ’ऊ उंदी म्हेशां प्रशंसक रे’ई। उ’नें दिनें जम्मू औने पर अ’ऊं जि’नें थोह्‌ड़े हारे लोकें गी जरूर मिलदी ही उंदे च पन्त होर बी हे। जेकर अ’ऊ एह् आक्खां जे पन्त हुंदे घरै दे खु’ल्लै दरोआजे च मासी होरें गी खड़ोते दे दिक्खियै अन्दर जाने च झक्क नेईं हा लगदा तां ओह् गल्ल एह् ऐ ओह् अपने मलापड़े ते सील सभाς कन्नै अन्दरें-बाहरें छायां-मांया आह‌्‌ला लेखा फिरदियां बी पन्त हुन्दे कोल आए दे हर मिलने आह्‌ले दी चाह्-पानी दा पूरा ध्यान रखदियां हियां। दिल्ली जां बम्बई दा जम्मू आइयै पक्की-ढक्की आह्‌ले उंदे घरै दी बाहरली बैठका च नि’ग्ग छड़ा पन्त हुंदी कवता दा गै नेहा, ओह्‌दे च मासी हुदा अपनापन बी होंदा हा। पन्त होरें केई बारी उस बैठका च मेरे औने पर किट्ठ बी करोआए ते मेरा आदर बी कीता।